[{"text_idx": "#000001", "text": "Kongresanoj demandis la Centran Oficejon pri c\u0302io ebla, krom pri la laboro de la Centra Oficejo. Osmo Buller rekomendis, ke la proponata bug\u0302eto de UEA ne estu akceptita de la komitato."}, {"text_idx": "#000002", "text": "Publiko en Seulo antau\u0306 teatra prezentado."}, {"text_idx": "#000003", "text": "Malmulte da kongresanoj venis al la kunsido \u201cCentra Oficejo respondas\u201d, kvankam \u2013 au\u0306 g\u0302uste pro tio ke \u2013 g\u0302i okazis dumtage je la 13-a horo, anstatau\u0306 la kutima matena tempo. La kunsido c\u0302i-jare ne postulis fruan ellitig\u0302on, sed ja devis konkurenci kun aliaj programeroj."}, {"text_idx": "#000005", "text": "Komence c\u0302eestis nur c\u0302irkau\u0306 20 kongresanoj, sed la nombro iom kreskis dum la kunsido. La demandoj estis iom nekutime senproblemaj, do eventuale la servoj de UEA funkciis dum pasintaj monatoj bone almenau\u0306 el la vidpunkto de ordinara kongresano."}, {"text_idx": "#000006", "text": "Plejparte la demandoj temis ne pri la Centra Oficejo, sed pri atentigoj rilate informadon c\u0302irkau\u0306 la kongreso. C\u0302i-foje en la kongresaj sakoj estis korelingva informilo pri Esperanto, sed tiun iuj volis havi jam dum antau\u0306kongreso. Estis demandoj kaj petoj ankau\u0306 pri kursoj por komencantoj dum la kongresa semajno."}, {"text_idx": "#000007", "text": "G\u0302enerale la okazanta kongreso s\u0302ajnas plac\u0302i al la kongresanoj. Inter la plendoj tamen estis tio, ke la salonoj ne c\u0302iam estas ordigitaj antau\u0306e, ekzemple dum publika kunsido de Akademio. Tial la enirantoj devis mem okupig\u0302i pri tabloj kaj seg\u0302oj."}, {"text_idx": "#000008", "text": "Inter la plendoj estis ankau\u0306 interalie la g\u0302enerala malestetikeco de la kongreso kompare al nacilingvaj kongresoj, nudaj kruroj de partoprenantoj kaj neordigitaj kurtenoj de scenejoj."}, {"text_idx": "#000009", "text": "Krome la grandaj salonoj, interalie la salono kie okazis la inau\u0306guro, aspektis neplenaj pro la malmulteco de la kongresanoj. Inter la plendoj estis ankau\u0306 troa klimatizado, kiu aparte dum la iom malpli varmaj tagoj post la komenco de la kongreso igis la salonojn malvarmaj, kaj multaj kongresanoj malvarmumis."}, {"text_idx": "#000010", "text": "Inter la nekongresaj temoj la prezidanto de TEJO, Michael Boris Mandirola, demandis pri la administrado de membroj kaj traktado de paperaj alig\u0302oj al UEA, kiuj lau\u0306 la respondo de Stanka Starc\u030cevic\u0301 estas traktataj ene de kelkaj tagoj, se la necesaj informoj interalie pri pagoj estas haveblaj."}, {"text_idx": "#000014", "text": "En la kunsido pri kunordigado grandan parton de la tempo prenis la traktado de la bug\u0302eto, kiu antau\u0306vidas malaltigon de la sumo uzata por salajroj je 10 procentoj. Tio praktike devus signifi redukton de la laborhoroj en la Centra Oficejo, kie la oficistoj jam nun laboras kun granda laborpremo."}, {"text_idx": "#000018", "text": "Osmo Buller diris, ke li proponos en la vendreda komitata kunsido, ke la komitato ne akceptu la bug\u0302eton. Anstatau\u0306e la komitato lau\u0306 li postulu, ke la estraro refaru la bug\u0302eton g\u0302is la fino de oktobro kaj ke la decido okazu rete."}]